Risto Eräsaari

Risto Olavi Eräsaari (s. 2. helmikuuta 1946 Hämeenlinna) on Helsingin yliopiston sosiaalipolitiikan emeritusprofessori, joka on kirjoittanut runsaasti artikkeleita yhteiskuntatieteen teoriasta. Eräsaaren asiantuntijuusaloja ovat hyvinvointivaltio, moderniteetti, ongelmien epistemologia ja asiantuntijuus.

Eräsaari kirjoitti ylioppilaaksi Hämeenlinnan yhteiskoulussa 1965 ja valmistui Helsingin yliopistosta valtiotieteen kandidaatiksi 1970, valtiotieteen lisensiaatiksi 1976 ja väitteli valtiotieteen tohtoriksi samassa yliopistossa 1985. Työuransa hän aloitti Helsingin yliopiston assistenttina 1970–1978 ja siirtyi sieltä Suomen Akatemian nuoremmaksi tutkijaksi vuosiksi 1978–1982. Jyväskylän yliopiston yliassistenttina hän toimi 1982–1985, virkaa toimittavana professorina 1986–1988, yhteiskuntapolitiikan professorina 1988–1997 ja vuodesta 1997 lähtien dosenttina. Jyväskylän yliopiston yhteiskuntatieteellisen tiedekunnan dekaanina Eräsaari oli 1993–1997. Helsingin yliopiston sosiaalipolitiikan/ yhteiskuntapolitiikan professorina hän toimi 1997–2014, valtiotieteellisen tiedekunnan varadekaanina 1997–2000 (opetus) ja 2004–2006 (tutkimus). Joensuun yliopiston dosenttina Eräsaari on ollut vuodesta 1992.

Päätyönsä ohella Eräsaari on toiminut Sosiaalipoliittisen yhdistyksen hallituksen jäsenenä 1974–1978, Suomen tiedepoliittisen yhdistyksen varapuheenjohtajana 1976–1977, Helsingin yliopiston tieteellisen neuvottelukunnan jäsenenä 1997–2000 ja 2001–2003, yliopiston tutkijakollegiumin johtokunnan varapuheenjohtajana 2000–2003, 2004–2009 ja puheenjohtajana 2010–2014. Yhteiskunta ja kontingenssi -tutkimusprojektin johtajana hän oli 2006–2009. Helsingin yliopiston tiedesäätiön hallituksen jäsenenä Eräsaari oli 2004–2013, Janus-lehden päätoimittajana 1992–1996, sen toimitusneuvoston jäsenenä 1996–2005 ja 2008–2012, SoPhin toimituskunnan jäsenenä 1996–1999 ja Tiede & edistys -lehden toimituskunnassa 1998–2007.

Vierailevana tutkijana ja vierailevana professorina Eräsaari on ollut Brisbanessa 1986, Edinburghissa 1990, Lontoossa 1995, Kööpenhaminassa, Grazissa, Zürichissä, Manchesterissa ja Vancouverissa.

 Teoksia 
 Sosiaalipolitiikka eräänä yhteiskuntatieteen haarana: lyhyt johdanto ja bibliografia, Helsingin yliopisto 1972
 Kaksi sosiaalipoliittista esseetä, (yhdessä Keijo Rahkosen kanssa) Helsingin yliopisto 1973
 On the essence of German bourgeois-classical state-socialism, Helsingin yliopisto 1974
 Työväenkysymyksestä sosiaalipolitiikkaan: Yrjö-Koskisesta Heikki Warikseen, 1975, toinen painos Gaudeamus 2001
 Historiallinen taloustiede - katederisosialismi - Verein für Sozialpolitik, Helsingin yliopisto 1976
 Taloudellinen jälleenrakentaminen ja sosiaalivaltio Suomessa toisen maailmansodan jälkeen, Suomi toisessa maailmansodassa -projekti 1978
 Sosiaalivaltio ja sosiaalipolitiikan itseymmärrys, Sosiaalipoliittinen yhdistys 1984
 Towards a welfare society? Jyväskylän yliopisto 1985
 Is there a welfare civilization? Jyväskylän yliopisto 1987
 Sosiaalitoimi imagonaarisessa julkisuudessa, (toimittanut) Jyväskylän yliopisto 1990
 Mihin yhteisöajatuksen vetovoimaisuus perustuu? Jyväskylän yliopisto 1992
 The mechanisms of expertise under contingency and complexity: towards a reformulation of the concept, Jyväskylän yliopisto 1993
 Social policy: the end of one long argument and the achievement of ambivalence, Jyväskylän yliopisto 1993
 Essays on non-conventional community, Jyväskylän yliopisto 1993
 Hyvinvointivaltion tragedia: keskustelua eurooppalaisesta hyvinvointivaltiosta, (toimittaneet Risto Eräsaari ja Keijo Rahkonen) Gaudeamus 1995
 Käsi, kahva ja sateenvarjo, Jyväskylän yliopisto 1996
 Monimutkainen oikeudenmukaisuus, Jyväskylän yliopisto 1996
 Keskustelua asiantuntijaposition muotoutumisesta, Jyväskylän yliopisto 1996
 Refleksioeliitit ja elämänpolitiikka, Jyväskylän yliopisto 1997
 Arviointi ja asiantuntijuus, Gaudeamus 1999
 Kuinka turvaton on riittävän turvallinen? Kunnallisalan kehittämissäätiö 2002
 Artikkeleita yhteiskuntateoriasta ja kontingenssitietoisuudesta yhteiskuntatieteellisissä lehdissä ja julkaisuissa.

Lähteet

 Aiheesta muualla 
 J. P. Roos: Tosiasioista huolenaiheisiin? Reunahuomautuksia Risto Eräsaaren puheenvuoroon. Janus 4.2006, 424–430.

Luokka:Helsingin yliopiston professorit
Luokka:Suomalaiset yhteiskuntatieteilijät
Luokka:Vuonna 1946 syntyneet
Luokka:Elävät henkilöt
Luokka:Suomalaiset professorit
Luokka:Suomalaiset sosiaalipoliitikot